Bring hoop vir drome | Netwerk24
Bring hoop vir drome
Deur Lecrecia Prins 11 Julie 2019 06:01
Donderdag (18/07) is dit weer Mandela-dag. Talle mense is reeds besig om benodighede in te samel om aan liefdadigheid of hulpbehoewendes te skenk.
Ander mense werk al heel jaar aan 'n projek om spesiaal op Mandela-dag te oorhandig.
Die doel van dié dag is om menslikheid teenoor ander te betoon, om armoede te verlig en om vir ander mense om te gee.
Dit is 67 minute van jou tyd, maar vir iemand wat die goedhartigheid ontvang, beteken dit baie.
Op dae soos hierdie kan 'n mens sien hoe Suid-Afrikaners saamstaan om mekaar te help. Dit is werklik 'n mooi prentjie.
Ondanks al die misdaad, ellende en armoede wat ons ervaar, gee ons nog vir ander om.
Daar word goed na ons oumense omgesien, veral op Mandela-dag.
Van al die kwessies lê kinders se behoeftes my baie na aan die hart.
Ek en my kollega gesels hierdie week oor die geleenthede wat daar vir kinders ná skool is om hulle mee besig te hou. Daar is min hiervan in ons gemeenskap. Die kinders dwaal ledig in die strate rond.
Een ding wat ek al telkens opgelet het, is dat die kinders in ons gemeenskappe baie talentvol is, maar daar is nie plek waar hul talente ontwikkel kan word nie.
Dit laat my aan die organisasie LoveLife dink. Dis 'n organisasie wat begin is om bewusmaking oor MIV/vigs te doen en deur 'n holistiese benadering jeugontwikkeling te doen.
Hierdie groep jeugdiges was altyd besig met een af ander sportsoort wat hulle die kinders leer speel het. En só het die kinders speel-speel geleer. Daar was baie aktiwiteite wat hulle besig gehou het.
My hoop vir Mandela-dag is om te sien hoe daar weer na die kinders uitgereik word.
Ons kinders word aan soveel negatiewe elemente blootgestel.
Deur hulle te betrek om betrokke te raak by iets positiefs kan weer hoop in gebroke toekoms­drome bring.